Rossiyaning Georgiy lentasiga qarshi o'zbekistonliklar orasida norozilik kuchaymoqda
Rossiya elchixonasining Toshkentda Georgiy lentalarini tarqatmoqchi ekani haqidagi gaplar ijtimoy tarmoqlarda noroziliklarga sabab bo'lmoqda.
Sobiq sho'ro davlatlaridagi urush faxriylari G'alaba kunini nishonlashga tayyorgarlik ko'rar ekan, Rossiya elchixonasining Toshkentda Georgiy lentalarini tarqatmoqchi ekani haqidagi gaplar ijtimoy tarmoqlarda keng muhokama ostida. Chunonchi, "Facebook"da “Biz O`zbekistonda Georgiy lentasiga qarshimiz” nomi ostida guruh ochilgan. Uning ishtirokchilari Rossiya bilan aloqalar qayta ko'rib chiqilishini talab qilmoqda. O`zbekistonda Georgiy lentasi tarqatilishiga qarshi "Facebook" ijtimoiy tarmog`ida tuzilgan guruh asoschisi jurnalist Aziz Muhammad bu lenta o`zida ikkinchi jahon urushida qozonilgan g`alaba ramzlarini emas, aksincha,+ Turkistonni qonga belagan chor Rossiyasi armiyasi timsollarini tashiydi. degan fikrda. “Bugungi kunda bu lenta faqat chor Rossiyasi imperializmini ulug`lash vositasi hisoblanadi, boshqa narsa emas. Aslida bu lentani tarqatish 2005-yildan boshlangan, 2006-yildan esa Rossiya davlati bu lentani boshqa davlatlarda ham tarqatishni targ`ib qilmoqda. Ikkinchi jahon urushidagi g`alaba timsoli sifatida. Lekin men bunga qo`shilmayman. Chunki uning tarixi chor Rossiyasiga borib taqaladi. Hozirgacha bu tashabbusni yuzlab yurtdoshlarimiz qo`llab-quvvatlashdi, ammo norozilar, turli ayblovlar ham yo`q emas. Bu millatlararo nizo keltirib chiqaradi. Provokatsiya bilan shug`ullanayapsizlar, ig`vo tarqatayapsizlar kabi ayblovlar ham bor ”, - deydi Aziz Muhammad. Rossiyaning Markaziy Osiyo davlatlaridagi elchixonalari tomonidan faol targ`ib qilinayotgan va ikkinchi jahon urushidagi g`alaba ramzi sifatida qabul qilingan Georgiy lentasi allaqachon mintaqa davlatlari jamoatchiligida turli ziddiyatlar uyg`otib bo`lgan. Bu ziddiyat, ayniqsa, Georgiy lentasi keskin ommalashgan Qozog`istonda sezilarli kechdi. Hatto Georgiy lentasiga muqobil tarzda qozoqcha g`alaba lentasi jamoatchilikka taqdim etildi. O`zbekistonda bu lentani oddiy o`zbeklar orasida ommalashgan deyish qiyin, ammo uning targ`iboti ijtimoiy tarmoqlarda kuchayib bormoqda. “Biz O`zbekistonda Georgiy lentasiga qarshimiz” guruhi shunday harakatga qarshi javob tariqasida tashkil etilgani aytilmoqda. “Feysbukda, boshqa tarmoqlarda Georgiy lentasi faol targ`ib qilinayapti. Shunga javob tariqasida shu sahifani tashkil qildim. Maqsad yurtdoshlarimizga Georgiy lentasi tarixi va mazmun-mohiyatini tushuntirib berish. Bu lenta bizning milliy tariximiz, madaniyatimizga to`g`ri kelmaydi, chunki tarixiga qarasak, bu lenta faqat chor Rossiyasi iftixor timsoli bo`lib kelgan. Qolaversa, Rossiya ommaviy axborot vositalari Georgiy lentasiga qarshi chiqayotganlarni keskin tanqidga olmoqda. Shuning o`ziyoq bu kompaniya xolisligini shubha ostiga qo`yadi”, - deydi Aziz Muhammad. Mintaqa jamoatchiligida bu lentaning ommalashishi, Rossiya qudrati qiyosiga aylanib borayotgani, ayniqsa, Ukraina voqealaridan so`ng xavotir bilan qabul qilina boshlandi. Qozog`iston, Qirg`iziston matbuotida Georgiy lentasi tarixi, kelib chiqishiga doir chiqishlar, munozaralar mavjud, ammo o`zbek matbuoti bu borada ko`proq sukutda. “Bilasiz, bu lentani elchixona tarqatmoqda, shuning uchun jurnalistlarimiz masalani nozik hisoblab sukutda. Buni ularning o`zidan so`rash kerak, ammo men bu narsani ko`tarib, yurtdoshlarimizga yetkazayapman. Bu yerda Rossiya-O`zbekiston munosabatiga putur yetkazadigan narsa ham yo`q deb o`ylayman. Rossiyada o`tkazaverishsin, bunga qarshi emasmiz. Faqat O`zbekistonda emas. Lekin nima sababdan bu lentaning tarixini bilgan jurnalistlarimiz, matbuot hamon jim turibdi, bunisi menga qorong`u”, - deydi Aziz Muhammad. Rossiyaning O`zbekistondagi elchixonasi 9-may kuni nishoshlanadigan II jahon urushidagi g`alaba munosabati bilan Georgiy lentasi Toshkentda bepul tarqatilishi haqida e`lon bergan.